Irène Némirovsky
Den russisk-franske forfatter Irène Némirovsky fik succes i 1930'ernes Paris. Hun var af jødisk familie og flygtede til Paris med sin familie efter Oktoberrevolutionen i 1917, studerede litteratur ved Sorbonne og gjorde sig hurtigt bemærket med romaner og noveller med en stram komposition og en klar, prægnant stil.
Forfatterskabet giver med fine psykologiske skildringer et indtryk af de russiske emigranters vanskelige situation i Frankrig i romanen David Golder (1929) og novellen Le Bal (1930, på dansk Ballet, 2018). Kortromanen Les Mouches d’automne (1931, på dansk Efterårsfluerne, 1990) er en melankolsk beskrivelse af livet i emigrationen.
Den ufuldendte roman Suite française (posthumt 2004, på dansk Storm i juni, 2005), et fragment af et planlagt større værk i flere bind, skildrer flugten i Frankrig foran de fremtrængende tyske tropper i sommeren 1940 og tiden lige efter. Némirovsky fremstiller her nådesløst den blanding af angst og kynisme, medfølelse og råhed, som disse historiske omstændigheder førte med sig.
Forfatteren selv blev deporteret i 1942 til Auschwitz, hvor hun døde.